CELEX: 62022CN0221
Language: mt
Date: 2022-03-28 00:00:00
Title: Kawża C-221/22 P: Appell ippreżentat fit-28 ta’ Marzu 2022 mill-Kummissjoni Ewropea mis-sentenza mogħtija mill-Qorti Ġenerali (Is-Seba’ Awla Estiża) fid-19 ta’ Jannar 2022 fil-Kawża T-610/19, Deutsche Telekom vs Il-Kummissjoni

16.5.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 198/28
            
         
      Appell ippreżentat fit-28 ta’ Marzu 2022 mill-Kummissjoni Ewropea mis-sentenza mogħtija mill-Qorti Ġenerali (Is-Seba’ Awla Estiża) fid-19 ta’ Jannar 2022 fil-Kawża T-610/19, Deutsche Telekom vs Il-Kummissjoni
      (Kawża C-221/22 P)
      (2022/C 198/39)
      Lingwa tal-kawża: il-Ġermaniż
      
         Partijiet
      
      
         Appellant: Il-Kummissjoni Ewropea (rappreżentanti: D. Calleja Crespo, B. Martenczuk, N. Khan, P. Rossi, L. Wildpanner, aġenti)
      
         Parti oħra fil-proċedura: Deutsche Telekom AG
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza tal-Qorti Ġenerali tad-19 ta’ Jannar 2022 fil-Kawża T-610/19, sa fejn din tilqa’ t-talbiet ta’ Deutsche Telekom AG;
               
            
                  —
               
               
                  tiddeċiedi hija stess dwar il-kwistjonijiet pendenti tat-tilwima; jew
               
            
                  —
               
               
                  sussidjarjament, tibgħat il-kawża lura, sa fejn din għadha ma hijiex deċiża, quddiem il-Qorti Ġenerali għal deċiżjoni mill-ġdid;
               
            
                  —
               
               
                  tikkundanna lil Deutsche Telekom AG għall-ispejjeż kollha ta’ din il-proċedura kif ukoll tal-proċedura quddiem il-Qorti Ġenerali.
               
            
         Aggravji u argumenti prinċipali
      
      Dan l-appell, li, f’għajnejn il-Kummissjoni, jassumi importanza fundamentali għall-interpretazzjoni u l-applikazzjoni tal-Artikolu 266 TFUE, jirrigwarda, essenzjalment, l-obbligu tal-Kummissjoni li tħallas interessi fuq l-ammont ta’ multa imposta skont id-dritt tal-kompetizzjoni meta din tkun is-suġġett ta’ rimbors. Wara deċiżjoni tal-Kummissjoni, Deutsche Telekom kienet ħallset, provviżorjament, il-multa imposta fuqha skont l-Artikolu 102 TFUE minħabba abbuż ta’ pożizzjoni dominanti, li, madankollu, tnaqqset iktar tard mill-Qorti Ġenerali (1). Il-Kummissjoni issa tikkontesta l-obbligu impost fuqha mill-Qorti Ġenerali, fis-sentenza appellata, li tħallas bħala sanzjoni, fis-sens tas-sentenza Il-Kummissjoni vs Printeos (2), interessi moratorji fuq l-ammont tal-multa li għandu jiġi rrimborsat.
      Permezz tal-ewwel aggravju tagħha, il-Kummissjoni ssostni li l-Qorti Ġenerali wettqet żball ta’ liġi sa fejn qieset li, meta l-qorti tal-Unjoni tnaqqas l-ammont ta’ multa imposta skont id-dritt tal-kompetizzjoni, l-Artikolu 266 TFUE jimponi fuq il-Kummissjoni obbligu assolut u inkundizzjonat ta’ ħlas ta’ interessi moratorji bħala sanzjoni dekorribbli mid-data tal-ħlas provviżorju tal-multa.
      F’dan ir-rigward, il-Kummissjoni ssostni, b’mod partikolari, dan li ġej:
      Il-Qorti Ġenerali wettqet żball meta qieset li l-Kummissjoni kisret l-Artikolu 266 TFUE meta ma ħallsitx l-interessi moratorji fl-ammont mitlub minn Deutsche Telekom (l-ewwel parti tal-ewwel aggravju).
      Is-sentenza appellata tmur kontra l-ġurisprudenza tal-Qorti tal-Ġustizzja li tippreċedi s-sentenza Il-Kummissjoni vs Printeos (it-tieni parti tal-ewwel aggravju).
      Barra minn hekk, il-kwistjoni tal-interessi dovuti fl-eżekuzzjoni ta’ sentenzi hija rregolata mid-dritt sekondarju tal-Unjoni, li l-Qorti Ġenerali kellha jew tapplika jew tiddikjara li huwa invalidu (it-tielet parti tal-ewwel aggravju).
      Il-kundizzjonijiet meħtieġa sabiex jiġi ppreżentat rikors għad-danni skont l-Artikolu 340 TFUE ma humiex issodisfatti, b’mod li l-Qorti Ġenerali wettqet żball ta’ liġi sa fejn tat interessi moratorji bħala danni (ir-raba’ parti tal-ewwel aggravju).
      Mill-effett retroattiv tas-sentenzi ma jirriżultax li l-interessi moratorji huma dovuti mid-data li fiha l-impriża kkonċernata tkun ħallset il-multa provviżorjament (il-ħames parti tal-ewwel aggravju).
      Il-ħlas ta’ interessi moratorji fis-sens tas-sentenza appellata jmur kontra l-effett dissważiv tal-multi (is-sitt parti tal-ewwel aggravju).
      Permezz tat-tieni aggravju, il-Kummissjoni ssostni, fil-każ li l-Qorti tal-Ġustizzja tiċħad l-ewwel aggravju tagħha, li l-Qorti Ġenerali wettqet żball ta’ liġi sa fejn qieset li, b’analoġija mal-Artikolu 83(2)(b) tar-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (3), ir-rata ta’ interessi dovuti mill-Kummissjoni hija r-rata applikata mill-Bank Ċentrali Ewropew (BĊE) għat-tranżazzjonijiet [prinċipali] tiegħu ta’ finanzjament mill-ġdid, miżjuda bi tliet punti u nofs fil-mija.
      
         (1)  Sentenza tat-13 ta’ Diċembru 2018, Deutsche Telekom vs Il-Kummissjoni (T-827/14, EU:T:2018:930).
      
         (2)  Sentenza tal-20 ta’ Jannar 2021, Il-Kummissjoni vs Printeos (C-301/19 P, EU:C:2021:39).
      
         (3)  ĠU 2012, L 362, p. 1.